Správa zo zahraničnej pracovnej cesty

1. Účastníci ZPC

Meno: 						Ing. Elena Malíková
Vysielajúca organizácia:			Ministerstvo školstva, vedy, výskumu a športu 
SR, sekcia štátnej starostlivosti o šport a mládež 
Stromová 1, 813 30 Bratislava
Pracovné zaradenie: 				riaditeľka odboru vzdelávania a medzinárodnej 
						spolupráce v športe 
Znalosť jazykov: 				anglický, francúzsky a ruský jazyk  	

2. Zahraničná pracovná cesta 

Štát: 						Švajčiarsko 
Mesto:						Macolin
Vykonaná v dňoch: 				17. - 19. septembra 2014	
Prijímajúca organizácia: 			Federálny úrad pre šport FOSPO
Účel cesty:					13. konferencia ministrov zodpovedných za šport 
						členských štátov Rady Európy			
Spôsob financovania: 			Ministerstvo školstva, vedy, výskumu a športu 
						SR a švajčiarsky Federálny úrad pre šport FOSPO

3. Rámcový program pobytu

Streda, 17. september 2014
Príchod, registrácia účastníkov rokovania, prípravné rokovania 
Štvrtok, 18. septembra 2014
13. konferencia ministrov zodpovedných za šport členských štátov Rady Európy 
1, Otvorenie konferencie
2, Schválenie agendy
3, Korupcia v športe
4, Súčasné politické otázky európskej spolupráce v športe
5, Dohovor o ovplyvňovaní športových súťaží – slávnostné otvorenie podpisov
Piatok, 19. septembra 2014
Odchod delegácií

4. Všeobecné informácie k problematike

	Rada Európy (ďalej len „RE“) je medzivládna organizácia 47 členských štátov, ktorá má za cieľ ochraňovať ľudské práva, pluralitnú demokraciu a právny štát, prispievať k uvedomovaniu si európskej kultúrnej identity a rozmanitosti a pomáhať ich  rozvoju, hľadať spoločné riešenia problémov, ktorým čelí európska spoločnosť ako sú diskriminácia menšín, xenofóbia, neznášanlivosť, bioetika a klonovanie, terorizmus, obchodovanie s ľuďmi, organizovaná kriminalita a korupcia, počítačová kriminalita, násilie voči deťom atď. a upevňovať demokratickú stabilitu v Európe podporovaním politických, legislatívnych a ústavných reforiem.	RE sa zaoberá všetkými závažnými otázkami, ktorým čelí európska spoločnosť, okrem vojenskej obrany. Jej pracovný program zahŕňa tieto oblasti: ľudské práva, médiá, právnu spoluprácu, sociálnu súdržnosť, zdravotníctvo, školstvo, kultúru, dedičstvo, šport, mládež, miestnu demokraciu a cezhraničnú spoluprácu, životné prostredie a regionálne plánovanie.
	RE pravidelne organizuje konferencie európskych ministrov (zodpovedných za spravodlivosť, školstvo, záležitosti rodiny, zdravotníctvo, životné prostredie, miestne samosprávy, migráciu, rovnosť žien a mužov, prácu, masmédiá, kultúru, šport, mládež atď.). Konferencie analyzujú závažné problémy vznikajúce v týchto sektoroch a posilňujú kontakty medzi rovnako zameranými ministerstvami rôznych členských štátov. Vypracúvajú projekty, ktoré sa spoločne zavádzajú a navrhujú aktivity pre pracovné programy RE.
	Práca RE vedie k európskym dohovorom a dohodám, podľa ktorých členské štáty následne harmonizujú a dopĺňajú vlastnú legislatívu tak, aby bola v súlade s prijatými textami.   K niektorým dohovorom a dohodám môžu pristúpiť aj nečlenské krajiny. Výsledky štúdií a aktivít sú k dispozícii vládam, čo im pomáha upevňovať spoluprácu a spoločenský pokrok v Európe. RE prijíma aj čiastkové dohody, ktoré umožňujú spoluprácu formou „variabilnej geometrie“, čo znamená, že niekoľko členských krajín vyvíja so súhlasom ostatných členov špecifickú činnosť, o ktorú majú spoločný záujem.
Zdroj: internetová stránka Informačnej kancelárie RE na Slovensku, www.radaeuropy.sk
	
5. Stručné zhrnutie rokovania

	Macolin sa stal dňa 18. septembra 2014 miestom rokovania 13. konferencie ministrov zodpovedných za šport členských štátov Rady Európy, ktorá bola  organizovaná  švajčiarskym Federálnym úradom pre šport FOSO, Radou Európy a rozšírenou čiastkovou dohodou o športe (ďalej len „EPAS“). Návrh agendy rokovania 13. konferencie ministrov zodpovedných za šport členských štátov Rady Európy: 
1, Otvorenie konferencie
2, Schválenie agendy
3, Korupcia v športe
4, Súčasné politické otázky európskej spolupráce v športe
5, Dohovor o ovplyvňovaní športových súťaží – slávnostné otvorenie podpisov

1. Otvorenie konferencie
	Rokovanie otvoril pán Thorbjorn Jagland, generálny tajomník Rady Európy a v mene Rady Európy privítal účastníkov rokovania. Úvodné prejavy predniesli pán Ueli Maurer, federálny radca, riaditeľ švajčiarskeho Federálneho odboru pre obranu, ochranu občanov a športu, pán Azad Rahimov, minister mládeže a športu Azerbajdžanu, pani Anne Brasseur, prezidentka Parlamentného výboru Rady Európy a pán Craig Reedie, viceprezident Medzinárodného olympijského výboru (ďalej len „MOV“) a súčasne aj prezident Svetovej antidopingovej agentúry (ďalej len „WADA“). 

2. Schválenie agendy 
Navrhnutá agenda rokovania 13. konferencie ministrov zodpovedných za šport členských štátov Rady Európy bola schválená bez zmien. 

3. Korupcia v športe
Problematiku korupcie v športe uviedol pán Matthias Remund, riaditeľ švajčiarskeho Federálneho úradu pre šport. K téme ďalej vystúpili pani Paquerette Girard Zappelli, tajomníčka Etickej komisie MOV, pán Jens Sejer Andersen, riaditeľ „Play the Game“ a súčasne aj riaditeľ pre medzinárodné záležitosti Dánskeho inštitútu športových štúdií a pán Michael Connarty, viceprezident subkomisie pre vzdelávanie, mládež a šport Parlamentného výboru Rady Európy. 
Pozvaní prednášajúci vo svojich prezentáciách uviedli veľmi znepokojujúce fakty ohľadom korupcie v športe, zvlášť na Ázijskom kontinente a vyzvali ministrov zodpovedných za šport, aby podporili opatrenia proti tomuto negatívnemu javu v športe. Uviedli viaceré možné riešenia so zvláštnym dôrazom na podporu osvety a vzdelávania v tejto oblasti. 
	V diskusii ministrov odzneli informácie o dobrých skúsenostiach z praxe a boli navrhnuté odporúčania ako bojovať proti týmto negatívnym javom. Diskusné príspevky boli podkladom prijatých dokumentov.

4. Súčasné politické otázky európskej spolupráce v športe
	Súčasné politické otázky európskej spolupráce v športe sa týkajú najmä inštitucionálnej spolupráce medzi Radou Európy a Európskou úniou v oblasti športu, revízie Európskeho dohovoru o násilí a neviazanosti divákov počas športových podujatí, a najmä na futbalových zápasoch a zastúpenia európskych inštitúcií vo WADA. 
Úvodné prejavy k prvej téme predniesla pani Androullou Vassiliou, komisárka pre vzdelávanie, kultúru, viacjazyčnosť a mládež a pani Snežana Samardžić-Marković, generálna riaditeľka pre demokraciu Rady Európy. K revízii Európskeho dohovoru o násilí a neviazanosti divákov počas športových podujatí, a najmä na futbalových zápasoch vystúpil pán Jo Vanhecke, predseda Stáleho výboru Rady Európy k tomuto dohovoru (T-RV) a o zastúpení európskych inštitúcií vo WADA informoval pán Andy Parkinson, predseda CAHAMA. 
V úvodných prejavoch odznelo, že spolupráca medzi EÚ a RE je explicitne deklarovaná aj v článku 165 Lisabonskej zmluvy, kde pri spolupráci s ďalšími inštitúciami je priamo uvedená RE. V súlade s Lisabonskou zmluvou má EÚ právomoc vykonávať činnosti na podporu, koordináciu alebo doplnenie činnosti členských štátov. Týmito činnosťami na európskej úrovni sú okrem iných vzdelávanie, odborné vzdelávanie, mládež a šport.
EÚ prispieva k podpore európskych záležitostí týkajúcich sa športu, pričom zohľadňuje jeho osobitnú povahu, jeho štruktúry založené na dobrovoľnosti, ako aj jeho spoločenskú a vzdelávaciu úlohu. Činnosť EÚ sa zameriava okrem iného na rozvoj európskeho rozmeru v športe podporovaním spravodlivosti a otvorenosti pri športových súťažiach a spolupráce medzi subjektmi zodpovednými za šport, ako aj ochranou fyzickej a morálnej integrity športovcov, najmä mladých športovcov. Členské štáty EÚ podporujú v oblasti vzdelávania a športu spoluprácu s tretími krajinami a príslušnými medzinárodnými organizáciami, najmä s RE. 
V diskusii ministrov boli prezentované očakávania vyplývajúce z Lisabonskej zmluvy z pohľadu celoeurópskej športovej perspektívy a zdôraznená nutnosť vyhnúť sa duplicite v budúcich činnostiach a programoch v športe uskutočňovaných RE a EÚ. Navrhnuté riešenia sú uvedené v prijatých dokumentoch.

5. Dohovor o ovplyvňovaní športových súťaží - slávnostné otvorenie podpisov
	Súčasťou 13. konferencie ministrov zodpovedných za šport členských štátov Rady Európy 
Záverečným bolo slávnostné otvorenie podpisov Dohovoru o ovplyvňovaní športových súťaží. V Macoline tento dohovor podpísalo pätnásť zástupcov členských štátov Rady Európy, z toho sedem členských štátov Európskej únie. 

6. Závery a odporúčané návrhy

	Počas rokovania 13. konferencie ministrov zodpovedných za šport členských štátov Rady Európy bola prerokovaná aktuálna agenda RE v oblasti športu týkajúca sa najmä korupcie v športe a súčasných politických otázok európskej spolupráce v športe. Počas rokovaní boli získané informácie, ktoré budú využité pri novelizácii právnych predpisov a tvorbe koncepcií týkajúcich sa vyššie uvedených prerokovaných oblastí. 
Návrhom pre sekciu štátnej starostlivosti o šport a mládež MŠVVaŠ SR je iniciovať spoločné rokovania o spolupráci v boji proti ovplyvňovaniu športových súťaží so zainteresovanými partnermi v SR s cieľom zadefinovať, kto bude v SR vystupovať ako gestor nového európskeho dohovoru, ktorý bol v Macoline otvorený k podpisu a navrhnúť vnútroštátny legislatívny proces, aby bolo možné tento dohovor podpísať. 

7. Prehľad prinesenej dokumentácie 
Oficiálne rokovacie materiály sú uložené na sekcii štátnej starostlivosti o šport MŠVVaŠ Slovenskej republiky. 

8. Osobitne vyhodnotený očakávaný prínos ZPC

SR ako členský štát RE sa priamo zúčastňuje rokovania a diskusie v rámci športovej agendy RE a má takto možnosť ovplyvniť tvorbu športovej politiky na európskej a národnej úrovni. Počas rokovaní boli získané informácie, ktoré budú využité pri novelizácii právnych predpisov a tvorbe koncepcií týkajúcich sa prerokovaných oblastí. 
V neformálnej diskusii bola prekonzultovaná so zástupcami viacerých ministerstiev možnosť vytvárať funkčné siete a partnerstvá pre medzinárodné projekty v oblasti športu.

9. Prenos zverejnenia výsledkov ZPC, prenos získaných informácií

Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR

Súhlasím so zverejnením správy na internete.
Bratislava, 26. septembra 2014		

Vypracovala:
Ing. Elena Malíková 
riaditeľka odboru vzdelávania a medzinárodnej spolupráce v športe

Schválil: 
Ing. Ladislav Čambal
generálny riaditeľ sekcie štátnej starostlivosti o šport a mládež